Carsten Hansen (S), 2005-03-02:
Vi har i Danmark en meget flot og fin friskoletradition, som jo også er grundfæstet i grundloven af 1915.
Samtidig med at vi gerne vil sikre en fælles folkeskole og investere i den, så har vi det også sådan, at alle børn skal have de nødvendige forudsætninger for at deltage, og vi synes i virkeligheden, der foregår meget fremragende arbejde ude i den danske friskole.
Men det har jo vist sig også ved det materiale, der er lagt frem i det her lovforslag, at der er en række problemer på de private grundskoler.
Det har vist sig, at tilsynet har været forholdsvis lemfældigt.
Der har været skoler, hvor den tilsynsførende i op til flere år ikke har været der, og det har vist sig, at man har valgt folk fra bestyrelser og andre steder.
Vi har jo tidligere – og det vil jeg da godt understrege – sammen med regeringen bakket op om et lovforslag, der ligner det her, men hvor regeringen fik lidt kolde fødder og indgik et nyt forlig med et andet flertal i salen uden om Socialdemokraterne og Dansk Folkeparti.
Nu er man så endelig kommet til fornuft igen og vil stramme en smule op, hvor det er nødvendigt, og jeg vil godt rose regeringen for, at man er blevet fornuftig og har set på, at det altså er nødvendigt, ikke for friskolernes skyld, heller ikke for lærernes skyld, men for børnenes skyld.
Der er nemlig nogle børn, der i virkeligheden kommer i klemme her, og vi hører om eksemplerne.
Jeg vil godt understrege her, at jeg tror, at 95 pct. eller mere af friskolerne lever op til de krav, der er stillet i lovgivningen, men det er simpelt hen for at forhindre, at vi kommer ud på et skråplan og ud ad en vej, som ikke er farbar i forhold til de børn, der risikerer at komme i klemme.
Der er vi jo enige i, at der skal en kærlig, men fast hånd til for at sikre det, men samtidig skal vi bevare en række af de elementer, som ligger i friskolen.
Det er en balancegang imellem, at man skal have en friskole og et valg, og samtidig skal man leve op til det, der hedder at stå mål med folkeskolen.
Vi synes, at der på mange områder kan ligge en balance her.
Men vi synes så også, at når nu regeringen har anerkendt, at der er et behov for det, og er kommet tilbage på fornuftens vej, var der måske nogle ting, man godt kunne have gjort lidt bedre.
Med hensyn til det med tilsyn anerkender vi, at der kommer nogle forbedringer til, men vi synes i virkeligheden, at det, som bl.a. Asger Baunsbak-Jensen, den tidligere undervisningsdirektør, har talt for, nemlig at vi får et statsligt tilsyn med en pædagogisk sparring, ville være nummer et, for så ville man ikke ende i de problemer, som man risikerer at ende i med det forældrevalgte tilsyn.
Det er jo sådan, at det har vist sig, at der er kæmpe problemer med at lukke såkaldte friskoler, der ikke lever op til det at stå mål med folkeskolen.
Hvad det er at stå mål med folkeskolen,
bliver tydeliggjort en smule.
Men vi havde gerne set, at det var et statsligt tilsyn.
Derudover synes vi også, at der er et problem, som regeringen fuldstændig undgår i hele den her lovgivning, og det er, at det er så pokkers nemt at oprette en friskole.
Der skal nemlig 12 elever til, 25 forældre – ikke forældre, men en kreds af voksne mennesker, for ellers passer det ikke med de 25. Men det er altså frygtelig nemt at oprette en friskole.
Vi har set eksempler med en, der efter at have forgrebet sig på et af børnene på en friskole gik ud fra den og så faktisk startede en friskole for sig selv. Det tror jeg også i forhold til strukturreformen bliver et problem, og det spørgsmål vil vi gerne drøfte med regeringen.
Derudover har jeg været inde på i min ordveksling med fru Tina Nedergaard, at når man tager skridtet her og siger, at der skal være en løbende evaluering, så synes vi, det er ærgerligt, at man i virkeligheden ikke kan kvalificere processen med EVA, altså Evalueringsinstituttet, og sige, at her kan man fungere som sparringspartner, og man kan få nogle sammenlignelige resultater.
Jeg vil godt rose det materiale, der er her i lovforslaget,
men synes i virkeligheden, at det har været omfattende undersøgelser, man har måttet ind i for at kunne komme til de konklusioner og også for at kunne drage nytte af meget af det fremragende forsøgs- og udviklingsarbejde, der i virkeligheden foregår i vores friskoler.
Her synes vi også, at regeringen måske skulle overveje, om ikke det var værd at tage det med.
Jeg ved godt, at der kunne være modstand mod det i mange friskoler, men jeg har faktisk været til møder og har talt med dem, og de siger: Jamen vi gør det jo i dag, vi deltager frivilligt.
Hvorfor ikke få det sidste med?
Det er jo der, vi ved at problemerne er i forhold til det.
Så havde vi gerne set, at man måske havde overvejet at gøre det at stå mål med folkeskolen en lille smule mere håndfast – det med, at det ikke kun var tre fag – for det vil gøre det nemmere i forhold til tilsynsmængden, men det vil også sikre, at børnene fik lært noget mere.
Men alt i alt vil jeg da sige, at det her er et skridt i den rigtige retning.
Vi er glade ved, at regeringen er nået et skridt ad erkendelsens vej, og vi vil gerne ind i en dialog, men synes, der mangler nogle enkelte områder, hvor vi gerne vil diskutere og gerne vil se, om vi kan komme et skridt videre.
Vi ser frem til udvalgsbehandlingen og vil også stille en række spørgsmål der.